พอร์ตประกัน-บล.จุก
‘ภัทร’ตัดขายรอช้อนแถว700ก.ล.ต.ยันฐานะหลักทรัพย์แกร่ง
4 ต.ค. 2554

‘ภัทร’ตัดขายรอช้อนแถว700ก.ล.ต.ยันฐานะหลักทรัพย์แกร่ง
หุ้นดิ่งแรงทุบพอร์ตประกันบล. “ภัทร” ขาย 1 ใน 3 รอซื้อ 700-600 จุด ซีแอลเอสเอทิสโก้ มองแย่สุดเห็น 600-552
ตลาดหุ้นดิ่งทั่วเอเชียหนักสุด อินโดนีเซียทรุด 5.64% ตามด้วย ไทยรูดลงแรง 46.90 จุด คิดเป็น 5.12% ปิดที่ระดับ 869.31 จุด นับเป็นจุดต่ำสุดของปีนี้ และทรุดต่อเนื่องกว่า 10% ในรอบกว่าสัปดาห์
แหล่งข่าวจากฝ่ายลงทุนบริษัท ทุนภัทร เปิดเผยว่า บริษัทมีพอร์ตลงทุนในหุ้นทั้งสิ้นประมาณ 1,700 ล้านบาท แต่ในช่วง 1 เดือนครึ่งที่ผ่านมาได้ทยอยขายหุ้นออกไปแล้วประมาณ 1 ใน 3 คิดเป็นมูลค่าประมาณ 500-600 ล้านบาท คงเหลือเงินลงทุนในหุ้นประมาณ 1,200 ล้านบาท และหลังจากนี้อาจทยอยขายออกอีกเล็กน้อยเพื่อตุนเงินสดไว้ซื้อหุ้นตอนที่ดัชนีลดลงสู่ระดับ 700-600 จุด โดยล่าสุดมีเงินสดอยู่ประมาณ 800 ล้านบาท
ก่อนหน้านี้ 2-3 สัปดาห์ บริษัทยังมีกำไรจากพอร์ตลงทุนประมาณ 20% แต่ตอนนี้ผลตอบแทนโดยรวมลดลงมาอยู่ที่ประมาณ 6-7% ซึ่งยังสูงกว่าดัชนีที่ติดลบไปประมาณ 15% จากช่วงต้นปี 
“ปีนี้ถ้าผลตอบแทนเสมอตัวหรือเท่ากับ 0% ก็ถือว่าดีมากแล้ว ส่วนการกลับเข้าไปซื้อหุ้นเมื่อไหร่นั้นคงไม่รีบ บริษัทจะรอประเมินสถานการณ์อีกครั้ง เมื่อดัชนีลดลงถึง 800 จุด ต้นๆ และเชื่อว่าดัชนีอาจลดลงถึงระดับ 700 จุด หรือ 600 จุด” แหล่งข่าว เปิดเผย
ด้าน นายประสิทธิ์ ศรีสุวรรณ ประธานเจ้าหน้าที่บริหาร บล. คันทรี่ กรุ๊ป กล่าวว่า พอร์ตลงทุนในหุ้นระยะสั้นของบริษัทมีมูลค่ารวมประมาณ 125 ล้านบาท ซึ่งในช่วงครึ่งปีแรกได้ผลตอบแทนได้ตามเป้าที่วางไว้เดือนละ 8 ล้านบาท แต่ในช่วงนี้ลดลงต่อเนื่องตามภาวะตลาด บริษัทจึงลดมูลค่าเงินลงทุนต่อวันเหลือเพียง30-40 ล้านบาท เพื่อหลีกเลี่ยงผลกระทบจากดัชนีที่อาจลดลงได้อีก 
อย่างไรก็ตาม คาดว่าผลตอบแทนจากพอร์ตหุ้นระยะสั้นทั้งปีจะเป็นไปตามเป้าที่ 100 ล้านบาท
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า สำนักงาน ก.ล.ต.มีการตรวจสอบฐานะของ บล. เชื่อว่ามีความพร้อมที่จะรับมือกับภาวะตลาดหุ้น โดยมีฐานทุนที่แข็งแกร่งพอที่จะรับมือได้หากดัชนีหุ้นลดลงในระดับ 10-20% 
สำหรับธุรกิจกองทุนรวมก็ไม่พบการแห่ถอนหน่วยลงทุนของนักลงทุนจากการตกใจเรื่องตลาดหุ้นลดลงแต่อย่างใด
ทั้งนี้ ณ สิ้นปี 2553 บล.ทั้งระบบมีทุนรวมทั้งสิ้น 6.8 หมื่นล้านบาท เพิ่มขึ้นจากสิ้นปี 2552 ซึ่งอยู่ที่ 6.3 หมื่นล้านบาท 
ด้านนักวิเคราะห์ บล.ซีแอลเอสเอ เชื่อว่าดัชนีหุ้นไทยจะลดลงไปอยู่ที่ 600 จุด คิดเป็นสัดส่วนราคาต่อมูลค่าทางบัญชี 1 เท่ากับช่วงไตรมาส 4 ปี 2551-ไตรมาสแรกปี 2552 หากความกลัวว่าธนาคารยุโรปจะล้มหากเป็นจริง 
นักวิเคราะห์ บล.ทิสโก้ วิเคราะห์ดัชนีหุ้นเดือน ต.ค.ว่า หากไม่มีเหตุการณ์น่ากลัวเกิดขึ้นจริงจะลดลงมาอยู่ที่ 890 จุด และกรณีความกลัวเป็นจริงดังเช่นเคยเกิดขึ้นปลายปี 2551 ดัชนีจะอยู่ที่ 552 จุด
ซิตี้ กรุ๊ป ลดราคาเป้าหมายบริษัท กรุงเทพประกันชีวิต (BLA) จากหุ้นละ 65 บาท เหลือ 49 บาท และแนะนำให้ถือจากการลดประมาณการกำไรสุทธิปีนี้เหลือ 4,308 ล้านบาท จาก 4,853 ล้านบาท เพราะกำไรจากการลงทุนหุ้นลดลงในครึ่งปีหลังและตั้งสำรองเพิ่มทดแทนอัตรามรณะใหม่ที่เริ่มใช้เดือน ส.ค.
สิ้น มิ.ย. 2554 ดัชนีหุ้นไทยอยู่ที่ 1,041 จุด บริษัทประกันชีวิต 25 แห่ง มีมูลค่าการลงทุนในหุ้น 1.18 แสนล้านบาท หรือ 9.42% ของสินทรัพย์ลงทุนทั้งระบบ